## Uredba o osnivanju Hrvatske agencije za promicanje ulaganja

### NN 46/1996 (12.6.1996.), Uredba o osnivanju Hrvatske agencije za promicanje ulaganja

# **VLADA REPUBLIKE HRVATSKE**

Na temelju članka 12. stavka 2. Zakona o ustanovama ("Narodne novine",
broj 76/93), Vlada Repubilke Hrvatske je na sjednici održanoj 6. lipnja
1996. godine donijela

## UREDBU

### **O OSNIVANJU HRVATSKE AGENCIJE ZA PROMICANJE ULAGANJA**

Članak 1.

Osniva se Hrvatska agencija za promicanje ulaganja (u daljnjem tekstu:
Agencija), kao ustanova s ciljem privlačenja direktnih stranih ulaganja
u Republiku Hrvatsku i to putem vršenja sljedećih djelatnosti:

(1) utvrđivanja projekata podobnih za strana ulaganja i mogućnosti za
direktna strana ulaganja,

(2) obavještavanje stranih ulagača o tim projektima i mogućnostima,

(3) pomaganja stranim ulagateljima u njihovim odnosima s tijelima državne
uprave, te

(4) poticanje razvijanja povoljnog okruženja za strana ulaganja u Republici
Hrvatskoj.

Članak 2.

U okviru svojih djelatnosti Agencija obavlja i druge poslove u cilju
promicanja direktnih stranih ulaganja, osobito:

- razvijanje strategije za promicanje stranih ulaganja;

- stvaranje povoljnog dojma u međunarodnim krugovima o investicijskom
okruženju u Republici Hrvatskoj;

- pomaganje ulagateljima pri njihovim ulaganjima uključujući i promaganja
u njihovim odnosima s tijelima državne uprave;

- pronalaženje zainteresiranih stranih ulagatelja;

- pronalaženje zainteresiranih domaćih pravnih osoba i pomaganje pri
sklapanju poslova sa stranim ulagateljima; te

- davanje preporuka Vladi Republike Hrvatske o unapređenju okruženja
za poticanje stranih ulaganja u Republici Hrvatskoj.

Članak 3.

Unutarnje ustrojstvo i bliža djelatnost Agencije uređuje se Statutom
Agencije.

Članak 4.

Agencija je samostalna u obavljanju svoje djelatnosti i u svom poslovanju,
dok akti i radnje njenih organa ne podliježu suglasnosti ili odobrenju
Vlade Republike Hrvatske.

Članak 5.

Osnivač Agencije je Republika Hrvatska. Pod uvjetima i na način određen
ovom Uredbom i Statutom Agencije, osnivači Agencije mogu biti i druge fizičke
i pravne osobe.

Sredstva za rad Agencije osigurat će se iz državnog proračuna Republike
Hrvatske, iz uloga drugih osnivača, te iz drugih izvora.

Sjedište Agencije je u Zagrebu. Agencija može u zemlji i u inozemstvu
imati svoje podružnice odnosno predstavništva, a njihova djelatnost i mogućnost
sudjelovanja u pravnom prometu odredit će se Statutom Agencije.

Članak 6.

Odmah po stupanju na snagu ove Uredbe, Vlada Republike Hrvatske će imenovati
privremenog ravnatelja Agencije koji će pod nadzorom Vlade Republike Hrvatske
obaviti poslove u svezi s upisom Agencije u sudski registar i s početkom
rada Agencije. Mandat privremenog ravnatelja traje do imenovanja prvog
izvršnog direktora Agencije.

Članak 7.

Odmah po upisu Agencije u sudski registar, Vlada Republike Hrvatske
će javnim pozivom pozvati domaće i strane pravne osobe da postanu suosnivači
Agencije i to putem ugovora kojeg će sklopiti s Agencijom.

Ugovori iz stavka prvog ovoga članka bit će sklopljeni na način i u
skladu s odredbama Statuta Agencije.

Članak 8.

Agencija će koristiti svoja sredstva, uključujući dobit osvarenu svojim
poslovanjem, isključivo za obavljanje i razvoj djelatnosti Agencije, u
skladu sa Statutom Agencije.

Za preuzete obveze prema trećima Agencija odgovara svim svojim sredstvima.
Svi osnivači jamče za obveze Agencije prema trećima do visine njihovih
osnivačkih uloga u Agenciji.

Gubici Agencije pokrivaju se iz sredstava Agencije.

Članak 9.

Agencija može u pravnom prometu stjecati prava i preuzimati obveze,
a Statutom Agencije se određuje vrijednost ugovora ili drugog pravnog posla
iznad kojeg ovlašteni organ Agencije mora imati suglasnost Nadzornog vijeća.

Članak 10.

Agencijom upravlja Nadzorno vijeće, koje se sastoji od osam (8) članova.

Članovi Nadzornog vijeća po položaju su: predsjednik Vlade Republike
Hrvatske, potpredsjednik Vlade Republike Hrvatske za gospodarstvo, ministar
vanjskih poslova i ministar gospodarstva.

Ostali osnivači Agencije imenovati će u Nadzorno vijeće četiri člana
i to na mandatno razdoblje od jedne godine, s mogućnošću ponovnog izbora
za najviše još jednu godinu. Način izbora ovih članova Nadzornog vijeća
pobliže će se odrediti Statutom Agencije.

Nadzornom vijeću predsjedati će i njegovim radom rukovoditi predsjednik
Vlade Republike Hrvatske, koji će u slučaju podijeljenog broja glasova
imati odlučujući glas. U njegovoj odsutnosti, Vijeću će predsjedati potpredsjednik
Vlade Republike Hrvatske za gospodarstvo, s istim pravima. Da bi Nadzorno
vijeće moglo odlučivati, sjednici mora prisustvovati većina njegovih članova,
a odluke se donose većinom glasova prisutnih članova. Članove Vijeća mogu
na sastanku Vijeća zamijeniti po njima opunomoćeni zastupnici.

Članak 11.

Do sklapanja ugovora iz članka 7. ove Uredbe i izbora svih članova Nadzornog
vijeća iz članka 10. stavka 3. ove Uredbe, Agencijom upravlja Nadzorno
vijeće kojeg čine članovi iz članka 10. stavka 2. ove Uredbe.

U roku od 30 dana od dana stupanja na snagu ove Uredbe, Nadzorno vijeće
iz članka 10. stavka 2. ove Uredbe donijet će Statut Agencije kao i druge
potrebne akte za rad Agencije. Ti će se akti primjenjivati sve dok Nadzorno
vijeće, konstituirano od članova iz članka 10. stavka 2. i članka 10. stavka
3., ne donese odluku kojom potvrđuje postojeći Statut ili ne donese novi
Statut i druge akte Agencije.

Članak 12.

Nadzorno vijeće donosi Statut Agencije, godišnje programe rada Agencije
kojim se utvrđuju nacionalni ciljevi za promicanje ulaganja, godišnje provedbene
planove, proračun prihoda i rashoda Agencije i zaključni račun Agencije,
utvrđuje godišnju naknadu koju plaćaju osnivači Agencije, razmatra mjere
za unapređenje investicijskog okruženja u Republici Hrvatskoj u cilju davanja
odgovarajućih preporuka Vladi Republike Hrvatske, te obavlja druge poslove
određene Statutom Agencije.

Nadzorno vijeće će osnovati Stručno vijeće Agencije u sastavu i s djelokrugom
koji će se utvrditi statutom Agencije, sukladno ovoj odredbi. U sastav
Stručnog vijeća ustanove obvezno ulaze predstavnici ministarstva: razvitka
i obnove; financija; poljoprivrede i šumarstva; privatizacije i upravljanja
imovinom; pomorstva, prometa i veza; prostornog uređenja, graditeljstva
i stanovanja; turizma i znanosti i tehnologije. U radu Stručnog vijeća
mogu sudjelovati s pravom odlučivanja i članovi Nadzornog vijeća.

Članak 13.

Nadzorno vijeće saziva predsjednik Nadzornog vijeća i to najmanje jednom
u tri mjeseca.

Nadzorno vijeće jednom godišnje saziva sjednicu svih osnivača.

Najmanje jednom godišnje Nadzorno vijeće podnosi osnivačima izvještaj
o svom radu, a izvršni direktor Agencije izvještaj o radu Agencije.

Članak 14.

Voditelj Agencije je izvršni direktor koji ima položaj ravnatelja ustanove
prema Zakonu o ustanovama. Prvog izvršnog direktora imenuje Vlada Republike
Hrvatske odmah po upisu Agencije u sudski registar i to na razdoblje od
tri godine. Kasnija imenovanja izvršnog direktora vršit će Nadzorno vijeće
Agencije.

Izvršni direktor vodi poslove Agencije, predstavlja Agenciju i djeluje
u njeno ime, priprema godišnji program rada i proračun Agencije i podnosi
ih na odobrenje Nadzornom vijeću, predlaže Nadzornom vijeću mjere za unapređenje
uvjeta ulaganja i investicijskog okruženja, izvršava odluke Nadzornog vijeća
i organizira rad osoblja Agencije.

Na prijedlog izvršnog direktora Agencije Nadzorno vijeće imenuje zamjenika
izvršnog direktora Agencije na razdoblje od tri godine.

Zamjenik izvršnog direktora zamjenjuje izvršnog direktora u slučaju
njegove odsutnosti ili spriječenosti i obavlja druge poslove određene Statutom
Agencije.

Članak 15.

Ova Uredba stupa na snagu danom objave u "Narodnim novinama".

Klasa: 404-02/96-01/01

Urbroj: 5030105-96-1

Zagreb, 6. lipnja 1996.

Predsjednik

**mr. Zlatko Mateša,** v. r.

Uredba, NN 46/1996-876